กรมอนามัย แนะ 4 ขั้นตอน จัดการน้ำสะอาดในโรงเรียน เตรียมพร้อมเปิดเทอม สร้างความมั่นใจความปลอดภัย
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า จากสถานการณ์การระบาดของโรคโควิด-19 ที่ผ่านมา ส่งผลให้โรงเรียนจัดการเรียนการสอนแบบออนไลน์มาตลอดระยะภาคการศึกษาที่ 1 ปีการศึกษา 2564 ทำให้อุปกรณ์ เครื่องใช้ต่างๆ ไม่ได้ใช้งานทั้งอุปกรณ์การเรียน การสอน อาคารสถานที่ โดยเฉพาะอุปกรณ์ที่เกี่ยวข้องกับน้ำบริโภคในโรงเรียน เช่น เครื่องกรองน้ำ ตู้น้ำดื่ม ภาชนะบรรจุน้ำดื่ม ปล่อยทิ้งไม่ได้ใช้งาน ขาดการดูแลรักษา อาจทำให้เกิดความเสียหาย แตกรั่ว ชำรุด เสื่อมสภาพ หรือหมดอายุการใช้งาน  เพื่อสร้างความมั่นใจในความสะอาดของน้ำบริโภคสำหรับนักเรียนในช่วงเวลาเปิดภาคเรียนในเดือนพฤศจิกายนนี้ โรงเรียนควรเตรียมพร้อมในการจัดการน้ำบริโภคเพื่อรองรับการเปิดเทอม ตามคำแนะนำ 4 ขั้นตอนคือ ขั้นตอนสำรวจระบบจัดการน้ำดื่มในโรงเรียน ขั้นตอนซ่อมแซมปรับปรุง จุดที่เสื่อมสภาพหรือชำรุด เปลี่ยนไส้กรอง หรือสารกรองในเครื่องกรองน้ำที่หมดอายุ เปลี่ยนสายไฟฟ้าหรือติดตั้งสายดินของตู้น้ำดื่ม เพื่อให้พร้อมใช้งานทันทีตอนเปิดเรียนขั้นตอนทำความสะอาด ถังพักน้ำ ภาชนะบรรจุน้ำดื่ม ตู้กดน้ำดื่ม แก้วน้ำ ก๊อกดื่มน้ำ ควรล้างทำความสะอาดด้วยน้ำยาทำความสะอาดภาชนะ และแช่น้ำผสมคลอรีน เพื่อฆ่าเชื้อโรค โดยใช้คลอรีนผง 60 เปอร์เซ็นต์ ประมาณ 1 ช้อนชา หรือ 4-5 กรัมต่อน้ำ 20 ลิตร แช่นาน 30 นาที และเช็ดทำความสะอาดภายนอกตู้กดน้ำดื่ม ส่วนเครื่องกรองน้ำต้องทำการล้างย้อน เพื่อทำความสะอาดไส้กรองหรือสารกรอง และ ขั้นตอนตรวจสอบ ความพร้อมการทำงานของระบบจัดการน้ำสะอาดอีกครั้งเพื่อให้มั่นใจว่า ทั้งอุปกรณ์ เครื่องใช้ต่างๆ มีความพร้อมและเพียงพอ โดยสามารถประเมินคุณภาพน้ำด้วยชุดทดสอบอย่างง่ายทั้งการตรวจหาคลอรีนอิสระคงเหลือในน้ำประปา ด้วยชุด อ 31 หรือทดสอบการปนเปื้อนโคลิฟอร์มแบคทีเรียจากตู้น้ำดื่ม ถัง คลูเลอร์น้ำดื่ม ด้วยชุด อ 11